জাভিয়েস্তা ৪.০: রেট্রোভার্সে পা রাখছে ভবিষ্যৎ!

কলকাতা: নিশ্ছিদ্র প্রস্তুতি, কর্পোরেট ঝলক আর ক্যাম্পাসের উচ্ছ্বাস—সব মিলিয়ে ফের একবার শীতের কলকাতায় ফিরছে মেধার মহাযুদ্ধ। নিউ টাউনের সেন্ট জেভিয়ার্স বিশ্ববিদ্যালয়ের ক্যাম্পাসে(Xavier Business School (XBS),Newtown, St. Xavier’s University) আগামী ৯ ও ১০ জানুয়ারি বসছে জাভিয়ার বিজনেস স্কুলের বার্ষিক ফ্ল্যাগশিপ উৎসব ‘জাভিয়েস্তা ৪.০’(Xaviesta 4.0) এবারের থিম— ‘ওয়েলকাম টু দ্য রেট্রোভার্স’(Welcome to the Retroverse । নব্বইয়ের দশকের রেট্রো নস্টালজিয়া আর কর্পোরেট ভবিষ্যতের প্রযুক্তির যুগলবন্দিতে সেজে উঠছে গোটা ক্যাম্পাস।

দেশের অন্তত ৬০টি নামী শিক্ষা প্রতিষ্ঠান—আইআইএম কলকাতা, আইআইটি খড়গপুর, আইআইএম রোহতক, এনএমআইএমএস মুম্বই সহ—এই প্রতিযোগিতায় অংশ নিচ্ছে। থাকছে ৯টি মূল বিজনেস ইভেন্ট, যেখানে বিচারকের আসনে থাকবেন কর্পোরেট দুনিয়ার হেভিওয়েটরা। বিজয়ীদের জন্য থাকছে মোট ১ লক্ষ ৬৭ হাজার টাকার নগদ পুরস্কার ।

তবে শুধু কর্পোরেট কৌশল নয়, শরীরচর্চা ও বিনোদনের রসদও থাকছে ষোলোআনা। ২৪টি ইভেন্টের মধ্যে ৯টি ইনডোর ও আউটডোর স্পোর্টস প্রতিযোগিতা, সঙ্গে থাকছে FIFA ই-স্পোর্টস টুর্নামেন্ট। সাংস্কৃতিক মঞ্চেও থাকছে ৫টি প্রতিযোগিতা—নাচ, গান, কবিতা, নাটক আর আরও অনেক কিছু।

আরও পড়ুন: ভারতের টেক বাজারে বিপ্লব! AI-সমৃদ্ধ ল্যাপটপে নয়া দিগন্ত?

উৎসবের উদ্বোধন করবেন বিশ্ববিদ্যালয়ের উপাচার্য রেভারেন্ড ফাদার ডঃ জন ফেলিক্স রাজ ও বিজনেস স্কুলের ডিন ডঃ সিতাংশু খাটুয়ার। প্রধান অতিথি হিসেবে থাকবেন এভারেডি ইন্ডাস্ট্রিজ ইন্ডিয়া লিমিটেডের সিএমডি অনির্বাণ বন্দ্যোপাধ্যায়। সমাপ্তি অনুষ্ঠানে থাকবেন ভিভোর ডিজিএম (সেলস) ভাস্কর সেনগুপ্ত। উৎসবের সহযোগী ভিভো, এভারেডি ও 91.9 Friends FM।

সন্ধ্যার সাংস্কৃতিক পর্বে ৯ জানুয়ারি মঞ্চ মাতাবে কলকাতার জনপ্রিয় ব্যান্ড TRAP । ১০ জানুয়ারি থাকছে ‘বলি সুফি’ -র সুরেলা পরিবেশনা, আর উৎসবের শেষ রাত জমিয়ে তুলবেন ডিজে কোয়েল ।

সব মিলিয়ে, তিলোত্তমার বুকে ছাত্রছাত্রীদের পরিচালনায় দেশের অন্যতম বৃহৎ বিজনেস ফেস্টিভ্যাল হয়ে উঠতে চলেছে ‘জাভিয়েস্তা ৪.০’ । রেট্রোর ছোঁয়ায় ভবিষ্যতের কর্পোরেট দুনিয়ার প্রস্তুতি—এই মেলবন্ধনেই লুকিয়ে রয়েছে উৎসবের আসল চমক। চোখ রাখুন, কারণ এই রেট্রোভার্সে ঢুকলেই সময় যেন থমকে দাঁড়ায়!